
Szív MR és Echocardiographiás modalitások összevetése a bal kamrai noncompactatio utánkövetésében

A csúcsi hypertrabecularizációval járó bal kamrai noncompactatio (LVNC) esetén elengedhetetlen a páciensek utánkövetése, melyhez különböző képalkotó modalitásokat használhatunk. Nem eldöntött tény azonban, hogy a szív MR (CMR) és a szív ultrahang közül melyik vizsgálómódszer az optimális. A modalitások összehasonlítása kapcsán egy kórképen belül már számos tanulmány született, nyitott kérdés azonban, hogy milyen a különböző módszerekkel mért eredmények egymáshoz való viszonya két csoporton vizsgálva.
Célul tűztük ki, hogy összehasonlítsuk a CMR, a 2D, valamint 3D echocardiographia (2D Echo, 3D Echo) hatékonyságát egy LVNC és egy egészséges populációban.
A Városmajori Szív- és Érgyógyászati Klinikán végzett kutatásunkban 38 komorbiditástól mentes, jó ejekciós frakciójú (EF>50%) LVNC beteg (25 férfi; átlagéletkor: 36±13 év) CMR valamint 2D és 3D Echo vizsgálatát hasonlítottuk össze egy korban és nemben illesztett 34 fős egészséges populációval (19 férfi; átlagéletkor 31±14 év). Mindkét csoportban megvizsgáltuk a 2D Echo vs. 3D Echo, a 2D Echo vs. CMR és a 3D Echo vs. CMR korrelációját és egyezését. A felvételek kiértékelésére Medis Suite és TOMTEC szoftvereket használtunk. A statisztikai analízist Python és SPSS programokkal végeztük.
Az egészséges populáció volumen értékei jó korrelációt és egyezést mutattak mindhárom modalitáspár között. Ezzel szemben az LVNC csoportban elfogadható korreláció mellett kevesebb volumetriás paraméter egyezett (2D Echo vs. 3D Echo EDV C: r: 0,73, p< 0,001; A: PE: 28,9%, p<0,04, 2D Echo vs. CMR SV C: r: 0,55, p< 0,01; A: PE: 29,7%, p <0,01, 3D Echo vs. CMR SV C: r: 0,75, p< 0,01; A: PE: 25,5%, p <0,01).
A funkcionális paraméterek tekintetében az egészséges populációban mind az EF, mind a strainek értékei egyeztek. Ezzel szemben az LVNC csoportban csak az EF kapcsán találtunk egyezést, míg a globális strainek csak sporadikus egyezést mutattak (2D Echo vs. 3D Echo C: r: 0,05, p< 0,79; A: PE: 14,7%, p<0,29; 2D Echo vs. CMR C: r: 0,06, p< 0,7; A: PE: 27,2%, p <0,01; 3D Echo vs. CMR C: r: 0,23, p< 0,19; A: PE: 25%, p <0,01).
Fenti eredményeink alapján a hypertrabekularizáció nehezítheti a felvételek értékelhetőségét, így az optimális utánkövetési modalitás meghatározásához további vizsgálatok szükségesek.



